DJNovice - september 2023

**NOVO –** **ZAKON O INTERVENTNIH UKREPIH ZA ODPRAVO POSLEDIC POPLAV IN ZEMELJSKIH PLAZOV IZ AVGUSTA 2023 (ZIUOPZP) – VPLIV NA JAVNO NAROČANJE**

Obveščamo vas, da je Državni zbor Republike Slovenije dne 31. 8. 2023 sprejel Zakon o interventnih ukrepih za odpravo posledic poplav in zemeljskih plazov iz avgusta 2023 (v nadaljevanju: ZIUOPZP), ki je bil v Uradnem listu Republike Slovenije objavljen 1. 9. 2023, **veljati pa je začel 2. 9. 2023**.

Določbe, ki so **neposredno povezane z javnim naročanjem**, so zajete v **26. do 31. členu in 119. členu ZIUOPZP** in (začasno) urejajo naslednje ukrepe:

1. Izjema od uporabe Zakona o javnem naročanju (ZJN-3)

Za javna naročila za odpravo posledic naravnih nesreč na stvareh, vezanih na odpravo posledic poplav in plazov, ki so vključene v program odprave posledic nesreč, ki ga sprejme vlada v skladu z zakonom, ki ureja odpravo posledic naravnih nesreč, če vrednost javnega naročila ne presega vrednosti, od katerih dalje je potrebna objava v Uradnem listu Evropske unije, se bo do 31. marca 2024 uporabljal drugi odstavek 21. člena ZJN-3. Navedeno pomeni, da bo naročnik za tista javna naročila, ki jih bo izvajal z namenom pridobitve izvajalcev storitev, gradenj ali dobaviteljev blaga za odpravo posledic na tistih stvareh, ki jih bo vlada sprejela v programu odprave posledic nesreč po ZOPNN in če vrednost posameznega naročila ne bo presegala EU mejnih vrednosti, uporabljal le pravila za evidenčna naročila.

1. Izločeni sklopi pri gradnjah

Za vsa javna naročila gradnje, ki so vezana na odpravo posledic poplav in plazov iz avgusta 2023, tudi tista, ki so vključena v program vlade, pa njihova vrednost presega EU mejne vrednosti in za vsa javna naročila gradenj, ki niso zajeta v tem programu, so pa namenjena odpravi posledic poplav in plazov iz avgusta 2023, lahko naročnik posamezne izločene sklope izvede brez uporabe postopkov iz ZJN-3, če je ocenjena vrednost izločenih sklopov brez DDV nižja od 1.000.000 eurov, vendar skupna vrednost sklopov, oddanih brez uporabe postopkov iz ZJN-3, ne sme presegati 20 odstotkov skupne vrednosti vseh sklopov, na katere je bila razdeljena predlagana izvedba gradnje.

1. Odstop od pogodb

Naročniki bodo lahko pri na dan uveljavitve zakona že sklenjenih pogodbah od pogodbe odstopili, če zaradi izrednih okoliščin, nastalih zaradi odprave posledic poplav in plazov iz avgusta 2023, na katere iz objektivnih razlogov ni mogel vplivati, postane izvedba javnega naročila nemogoča, ali če predmet javnega naročila za naročnika zaradi posledic poplav in plazov iz avgusta 2023 postane nepotreben, ali zaradi potrebe po zagotavljanju proračunskih sredstev za postopke javnih naročil, namenjenih odpravi posledic poplav in plazov z namenom preprečitve nastanka morebitne nadaljnje grozeče škode, pri čemer lahko odstopi le od tistih pogodb o izvedbi javnega naročila, ki glede na okoliščine niso več potrebne.

1. Odstop ob izvedbe projektnega natečaja

Za javna naročila, povezana z odpravo posledic poplav in plazov iz avgusta 2023, projektni natečaj po ZJN-3 ni obvezen.

1. Odstop od obdobja mirovanja

Pri javnih naročilih male vrednosti, katerega predmet se nanaša na odpravo posledic poplav in plazov iz avgusta 2023, bo lahko naročnik sklenil pogodbo o izvedbi javnega naročila pred pravnomočnostjo odločitve. Če bo naročnik pred sklenitvijo pogodbe in pred potekom pravnomočnosti odločitve o oddaji javnega naročila prejel zahtevek za revizijo, se šteje, da je dano soglasje Državne revizijske komisije za sklenitev pogodbe iz 20. člena ZPVPJN. Ta odstop ne velja za javna naročila, ki so nad EU mejnimi vrednostmi, tudi če se nanašajo na odpravo posledic poplav in plazov iz avgusta 2023.

1. Prednostno odločanje DKOM

O vseh zahtevkih za revizijo, s katerimi se očitajo kršitve v postopku oddaje javnega naročila, katerega predmet se nanaša na odpravo posledic poplav in plazov iz avgusta 2023, odloča Državna revizijska komisija prednostno. O njem mora odločiti in izdati sklep najpozneje v desetih delovnih dneh od prejema popolnega zahtevka in celotne dokumentacije brez možnosti podaljšanja roka.

1. Označitev javnih naročil

Vsa javna naročila, izvedena upoštevaje ta zakon (ZIUOPZP), morajo biti ustrezno označena.

**Vsi navedeni odstopi oziroma ukrepi veljajo do 31. marca 2024.**

**BREZPLAČNA PREDSTAVITEV ZAČASNIH UKREPOV NA PODROČJU JAVNEGA NAROČANJA**

Z namenom seznanitve z ukrepi iz ZOPNN-F in ZIUOPZP, ki se nanašajo na javno naročanje, Direktorat za javno naročanje v sodelovanju z Upravno akademijo organizira brezplačno predstavitev, ki bo potekalo na daljavo, **dne 13. 9. 2023 od 10.00 do 11.00 ure.**

Prijava in več informacij o dogodku je na voljo na povezavi: [Upravna akademija - Predstavitev začasnih ukrepov na področju javnega naročanja (gov.si)](https://ua.gov.si/aktivnosti/detajli?ID=b5c1b260-bb48-ee11-9c9d-005056818ee6&Tag=459).

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek, sredo in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>

Telefonsko svetovanje (tehnična pomoč, e-JN): 080 2002, vsak dan od ponedeljka do petka med 8.00 in 16.00 uro: <https://ejn.gov.si/tehnicna-pomoc> (Enotni kontaktni center državne uprave)

Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>